**Oğuz və Zaqatala rayonlarına səfərlə bağlı**

**hesabat**

*"İsveçrənin İqtisadi Məsələlər üzrə Dövlət Katibliyinin Azərbaycandakı Nümayəndəliyinin maliyyə və Azərbaycan Resbublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının texniki dəstəyi ilə həyata keçirilən "Azərbaycanda inkişafı təşviq etmək üçün müzakirə platforması" layihəsi çərçivəsində 30 iyul-1 avqust 2016-cı il tarixində Oğuz və Zaqatala rayonlarına səfər edilmişdir. Səfərdə məqsəd “Azərbaycan 2020: gələcəyə baxış” İnkişaf Konsepsiyasının “Ətraf mühitin qorunması və ekologiya məsələləri” istiqaməti üzrə həyata keçirilmiş içməli su təchizatı və kanalizasiya sistemlərinin yenidən qurulması işlərinin müstəqil monitorinqinin həyata keçirilməsi olmuşdur.*

Monitorinq prosesinə Oğuz rayonundan başlanılmışdır. **31 iyul 2016-cı il tarixində** “Azərsu” ASC Birləşmiş Sukanal MMC-nin Oğuz Sukanal İdarəsinin rəisi səlahiyyətlərini icra edən Akif Hümmətli, Tullantı sularının təmizləyici qurğularının rəisi Bəylər Verdiyev, Müştəri Xidmətləri Qrupunun rəhbəri Anar Ramazanov və Təmizləyici qurğuların baş texnoloqu Kənan İsmətli ilə görüş keçirilib, su və kanalizasiya sisteminin yenidən qurulması istiqamətində görülmüş işlərlə bağlı müzakirələr aparılıb, monitorinq qrupunun sualları cavablandırılıb.

Sonra içməli su anbarlarına, kanalizasiya sisteminə, təmizləyici qurğular sisteminə yerində baxış keçirilib, su təchizatı sisteminin və təmizləyici qurğuların işləməsi vəziyyəti müşahidə olunub.

Oğuz rayonunda yenidən qurulmuş içməli su təchizatı sistemi Oğuz şəhəri ilə yanaşı 5 kəndi də (Bucaq, Muxas, Bayan, Kərimli və Xaşmaz) əhatə edir. Bununla yanaşı Böyük Söyüdlü, Astraxanovka, Vladimirovka, Qarabulaq, Sovxozlar kəndlərinə də 29.6 km-lik su xətti çəkilib. Oğuz rayonunda 19 su anbarı tikilib ki, onun da 9 ədədi şəhərin su təchizatı üçün nəzərdə tutulub. Anbarların ümumi tutumu 8250 kubmetrdir. İçməli su Sazur-Almalıq su mənbəyindən götürülüb, su mənbəyindən 2 əsas anbara (hər birinin su tutumu 1000 kubmetr) qədər diamteri 315 mm-lik borularla 2 km 310 metrlik drenaj çəkilib. Şəhər 4 zonaya bölünüb və hər zona üçün 1 anbar tikilib. İçməli su xəttinin ümumi uzunluğu 434.35 km-dir ki, onun 329.75 km-i kəndlərin, 104.6 km-i şəhərin payına düşür. İçməli su təchizatı yenidən qurulduqdan sonra abonentlər sayğaclarla təmin olunub. Su sayğaclarının 1450 ədədi smart tipli, 3425 ədədi isə mexanikidir. Rəsmi göstəricilərə görə, yenidənqurma işlərindən sonra yığım 70-80 faizdən 90-95 faizə çatdırılıb.

Oğuz rayonunda içməli su təchizatı sisteminə - anbarlara, laboratoriyalara, magistral və küçə, məhəllə su xətlərinə baxış zamanı hər hansı nöqsan aşkar olunmayıb. Suyun rezervuarlarda normalara uyğun saxlandığı, təmizləndiyi, anbarların ərazisinin mühafizə olunduğu, suyun təzyiqinin normallaşdırıldığı müşahidə olunub.

Kanalizasiya sistemi yalnız Oğuz şəhərini əhatə edir. Kanalizasiya xətlərinin ümumi uzunluğu 95 kim-dir. İstifadə olunmuş boruların diametri 250 mm-dən 400 mm-ə qədər dəyişir. Cəmi baxış quyularının sayı 1392 ədəd, şəki quyularının sayı 2498 ədəddir. Tullantı sularının təmizləyici qurğular sistemi Oğuz şəhərindən 8 km, magistral yoldan 4 km aralıda Biyan bələdiyyəsinin ərazisində yerləşən çayın sahilində tikilib. Qurğuların təmizləmə gücü gündəlik 3 min kubmetrdir.

Oğuzda tullantı sularının təmizləyici qurğularının işinə baxış zamanı sistemin qüsursuz işlədiyi, yağış sularının, məişət və sənaye-istehsalat tullantılarının normadan artıq öçülü tullantılardan (birinci mərhələdə iri barmaqlıqlar ikinci mərhələdə xırda barmaqlıqlar vasitəsilə), yağlardan və lildən təmizləndiyi, texnoloji proseslərin tələblərinə tam əməl olunaraq duruldulduğu, qumdan keçirildiyi, bakteriya və mikrobların həcminin tənzimləndiyi, ultrabənövşəyi şüalardan keçirildiyi müşahidə olunub. Hazırda təxminən gündəlik min kubmetrdən artıq tullantı suları müxtəlif kimyəvi, mexaniki prosedurlardan keçirilib təmizlənərək tam şəffaf hala salındıqdan sonra çaya axıdılır ki, bu da suvarma suyunun standartlarına tam uyğundur.

Monitorinq qrupu təsadüfi seçmə yolu ilə Oğuz şəhərinin müxtəlif ərazilərində səhər sakinlərinin içməli su təchizatı və kanalizasiya sisteminin necə işləməsi ilə bağlı rəyini öyrənib. Qısa müsahibəyə cəlb olunanlar həm içməli suyun təchizatından, həm də kanalizasiya xitmətindən razılıqlarını bildirib, içməli suyun kəsintisiz 24 saat verildiyi faktını təsdiqləyib və suyun keyfiyyətindən narazılıqlarının olmadığını bidiriblər.

**1 avqust 2016-cı il tarixində** “Azərsu” ASC Birləşmiş Sukanal MMC-nin Zaqatala Sukanal İdarəsinin rəisi Qabil Qurbanov, Müştəri Xidmətləri Qrupunun rəhbəri Əminə Mirzəyeva və Tullantı sularının təmizləyici qurğularının texnoloqu Kamran Musayev ilə görüş keçirilib, su və kanalizasiya sisteminin yenidən qurulması istiqamətində görülmüş işlərlə bağlı müzakirələr aparılıb, monitorinq qrupunun sualları cavablandırılıb.

Zaqatalada içməli su mənbələri Meşeş-Talaçay və Car-Zilbandan götürülüb. İçməli su təchizatının təmin olunması məqsədi ilə 3 su anbarı tikilib. Su anbarına qədər Meşeş-Talaçaydan 4 760 metrlik (diametri 315 mm), Zilban-Talaçaydan isə 6650 metrlik (377 mm) boru xətti çəkilib. Zaqatala şəhəri ilə yanaşı Sabunçu, Qəbizdərə, Masex, Zəyəm, Çobankol, Qımır, Bazar və Tala kəndlərinin də içməli su təchizatı sistemi yenidən qurulub.

Zaqatala rayonunda içməli su təchizatı ilə bağlı magistral boru və küçə su kəmərlərinin, məhəllə və həyət daxil şəbəkələrin uzunluğu 454 km-dir, onun 33.8 km-i şəhərin, 420.2 km-i isə digər yaşayış məntəqələrinin payına düşür. Onlardan magistral boru kəmərləri 116.6 km təşkil edir. Mərkəzləşdirilmiş su təchizatına qoşulan ev təsərrüfatlarının sayı 6851-dir ki, onların 3641-i Zaqatala şəhərində, 3210-u isə digər yaşayış məntəqələrində yerləşir.

Zaqatala rayonunda içməli su təchizatı sisteminə - anbarlara, laboratoriyalara, magistral və küçə, məhəllə su xətlərinə baxış zamanı hər hansı nöqsan aşkar olunmayıb. Suyun rezervuarlarda normalara uyğun saxlandığı, mütəmadi laborator müayinələrdən keçirildiyi, təmizləndiyi, anbarların mühafizə olunduğu, suyun təzyiqinin normallaşdırıldığı müşahidə olunub.

Kanalizasiya sitemi Zaqatala şəhərində qurulub. Magistral kollektorların və küçə kanalizasiya şəbəkələrinin, məhəllə və həyət daxili şəbəkələrin uzunluğu 191.8 kim-dir. Onun 16 km-i magistral kollektorların, 175.8 km-i isə küçə kanalizasiya şəbəkələri, məhəllə və həyətdaxili şəbəkələrinin payına düşür.

Monitorinq prosesində şəhərin kənarında yerləşən Tullantı sularının təmizləyici qurğularına da baxış keçirilib. Qurğuların gündəlik təmizləmə gücü Oğuzda qurulandan bir neçə dəfə artıqdır: 10 min kubmetr. Hazırda faktiki olaraq gündəlik 3 000 – 3300 kubmetr tullantı suları təmizlənilir.

Zaqatalada tullantı sularının təmizləyici qurğularının işinə baxış zamanı hər hansı ciddi nöqsan aşkar olunmayıb (yalnız bir qurğuda xırda sızma müşahidə edilib), qurğuların işlədiyi, yağış sularının, məişət və sənaye-istehsalat tullantılarının normadan artıq öçülü tullantılardan (birinci mərhələdə iri barmaqlıqlar, ikinci mərhələdə xırda barmaqlıqlar vasitəsilə), yağlardan və lildən təmizləndiyi, texnoloji proseslərin tələblərinə tam əməl olunaraq duruldulduğu, qumdan keçirildiyi, bakteriya və mikrobların həcminin tənzimləndiyi, ultrabənövşəyi şüalardan keçirildiyi müşahidə olunub.

Qeyd edək ki, hər iki rayonda işməli su təchizatı və kanalizasiya sistemlərinin qurulması işləri 2013-cü ildə başa çatdırılıb.